**AZ OEE ERDÉSZETI GÉPESÍTÉSI SZAKOSZTÁLYÁNAK RÖVID TÖRTÉNETE**
**1955-2016-ig**

**1. Az Erdészeti Gépesítési Szakosztály alapítása**

***Az alapítás célja***

Az Országos Erdészeti Egyesület (a későbbiekben OEE) Erdészeti Gépesítési Szakosztálya – elnevezéseként a fennmaradt dokumentumokban előfordul az OEE Gépesítési Szakosztály név is – alapításának célja, hogy szakmai fórumot teremtsen az erdészeti gépesítési szakterület szakembereinek.

**Az alapítás okai**

Az OEE szakosztályai – köztük az Erdészeti Gépesítési Szakosztály is – azért jöttek létre, hogy magukba foglalják valamely szakterület szakértőit az egész országból, akik az irányításban, a termelésben, az oktatásban, a kutatásban dolgoznak, ilyen módon a szakterületük problémáit különböző oldalaikról ismerik. A szakosztályok a szakembereknek hivatali kötöttségre való tekintet nélkül kínálnak lehetőséget a vélemény-nyilvánításra. A szakosztályok, illetve tagjaik által összeállított szakvélemények (tanulmányok, jelentések stb.) folyamatosan segítik az erdőgazdálkodás fejlődését (Király, 1966).

***Az alapítás körülményei***

Az OEE-ben 1955-ben alakultak először szakcsoportok, köztük 1955. június 6-án a Gépesítési Szakcsoport is, amely az Erdészeti Gépesítési Szakosztály elődjének tekinthető. Nincs pontos adat arról, hogy a szakcsoportok mikor vették fel a szakosztály nevet, de a szaksajtó az 1960-as évek elején már szakosztályokról ír. Az Erdészeti Gépesítési Szakosztály nevével először az Erdészeti Lapok 1961. novemberi számában lehet találkozni, ahol a következők olvashatók: „A gépesítési szakosztály megvitatta Kovalin D. T.: A technikai haladás főbb irányai az erdőgazdálkodásban című tanulmányát és a szakosztály tagjai elhatározták, hogy értékelésük eredményét nyilvánosságra hozzák. A továbbiak során két munkacsoportot szerveztek, hogy kérdőív kibocsátásával gyűjtsék össze az alkalmazott erdőgazdasági munkamódszereket.”

A Gépesítési Szakcsoport megalakulását követően azonnal nagyon aktív munkát kezdett, amit bizonyít, hogy az Erdészeti lapok 1958. júniusi száma azt írja: „A gépesítési szakcsoport működése iránt a szakemberek körében élénk érdeklődés nyilvánul meg, ezért a szakcsoport új tagokat fog bevonni munkájába”.

1965. áprilisában az Erdészeti Gépesítési Szakosztály a gépesítési munkák sajátos munkaterületének megfelelően négy csoportot szervezett.

Az erdőhasználati csoport tagjai: Dr. Káldy József (a csoport vezetője), Boros Jenő, Gyapay Jenő, Dr. Szász Tibor, Szilágyi József.

Az erdőművelési csoport tagjai: Dr. Szepesi László (a csoport vezetője), Danszky István, Kállai József, Marton Imre, Szilágyi István.

A szállítási csoport tagjai: Dr. Pankotai Gábor (a csoport vezetője), Andor József, John Ferenc, Dr. Ecsedi Sándor, Káráll János.

A gépjavítási csoport tagjai: Radó Gábor (a csoport vezetője), Czédly Béla, Izményi Károly, Lelesz László, S. Nagy László, Papp István.

**Az alapítás időpontja**

1955. június 6.

**2. Az Erdészeti Gépesítési Szakosztály képviselői**

***Az Erdészeti Gépesítési Szakosztály eddigi tisztségviselői***

|  |  |  |
| --- | --- | --- |
| **Időszak** | **Elnök** | **Titkár** |
| 1955- ....... | Palócz József | Balogh Ferenc |
| ........-1967 | Dr. Szepesi László |  |
| 1967-1983 | Dr. Káldy József | Dr. Marosvölgyi Béla |
| 1984-1994 | Czágásch József | Dr. Marosvölgyi Béla |
| 1994-1998 | Káldy József | Dr. Horváth Béla |
| 1998- | Dr. Horváth Béla | Fekecs Lajos (2010-ig)Dr. Major Tamás (2010-től) |

Az Erdészeti Gépesítési Szakosztály eddigi történetének meghatározó egyénisége Dr. Káldy József a Nyugat-magyarországi Egyetem (korábban Erdészeti és Faipari Egyetem) Erdőmérnöki Karának professzora, aki a mai Erdészeti-műszaki és Környezettechnikai Intézet egyik jogelőd tanszékének, az Erdészeti Géptani Tanszéknek a vezetője volt, 1959-től 1983-ig. Dr. Káldy József professzor az erdészeti tudomány, az erdészeti gépesítés nemzetközileg is elismert, kiemelkedő tudósa és oktatója, aki a magyarországi erdészeti gépesítés és az erdészeti műszaki felsőfokú oktatás meghatározó egyénisége volt a XX. század második felében. Egyesületi, Erdészeti Gépesítési Szakosztály vezetői munkájának elismeréseként 1977-ben az OEE Elismerő Oklevélét, 1983-ban pedig „Bedő Albert” Emlékérmét kapta. Emlékét nevében őrzi az Erdészeti-műszaki és Környezettechnikai Intézet 2000-ben átadott új géptani tanműhelye, a „DR. KÁLDY JÓZSEF ERDŐGÉPFEJLESZTŐ KÖZPONT”, valamint az egyetem botanikus kertjében álló, 2005-ben avatott mellszobra, amely Kutas László szobrászművész alkotása.

**Az *Erdészeti* Gépesítési Szakosztály tagsága**

Az Erdészeti Gépesítési Szakosztály tagsága a kezdetektől az erdészeti műszaki, ezen belül főleg a gépesítési területen dolgozó szakemberek (mérnökök, technikusok) közül került ki, akik többsége a különböző területeken (erdészeti gyakorlat, irányítás, oktatás, kutatás) vezető beosztásokat lát el. Sajnos az első időkből teljes szakcsoport-, illetve szakosztály-névsorok nem maradtak fent, csak a korabeli híradásokból tudható, kik voltak a tagok között. Pontos névsorok az 1970-es évektől állnak rendelkezésre.

**Kitüntetettek az *Erdészeti* Gépesítési Szakosztály köréből**

Az Erdészeti Gépesítési Szakosztály tagjai és a szakosztályhoz szorosan kötődők közül – kiemelkedő egyesületi, szakosztályi munkájuk elismeréseként – számosan részesültek egyesületi kitüntetésben. Ők a következők:

„Bedő Albert” Emlékérem kitüntetettjei:

1964. Eger Dr. Dérföldi Antal

1974. Eger Dr. Kovács Jenő

1975. Visegrád Dr. Pankotai Gábor

1977. Debrecen Jáhn Ferenc

1979. Budapest Dr. Madas László, Andor József

1980. Gödöllő Dr. Madas András

1981. Győr Káráll János

1983. Sopron Dr. Szőnyi László, Dr. Káldy József

1993. Kaposvár Szilágyi József

2005. Szombathely Szőnyi János

2007. Kecskemét Ipsits Lajos, Káldy József

„Kaán Károly” Emlékérem kitüntetettjei:

1988. Debrecen Dr. Szász Tibor

1994. Dobogókő Dr. Erdős László

1998. Nagykanizsa Dr. S. Nagy László

2001. Nyíregyháza Zsilvölgyi László

2002. Baja Dr. Mátrabérczi Sándor

2009. Selmecbánya Prof. Dr. Rónay Eugen

2015. Kaposvár Prof. Dr. Horváth Béla

Elismerő Oklevél kitüntetettjei:

1977. Debrecen Dr. Káldy József, Dr. Madas András

1982. Dr. Szepesi László

1986. Szolnok Dr. Szász Tibor

1995. Pécs Dr. Walter Ferenc

1996. Szeged Ormos Balázs

1997. Balassagyarmat Dr. Horváth Béla

1998. Nagykanizsa Szabó József

1999. Szolnok Horváth Imre

2001. Nyíregyháza Rákosi József

2002. Baja Mogyorósi József

2004. Kapuvár Menyhárt Pál, Szamosi Ferenc

2005. Szombathely Fekecs Lajos, Majtényi László

2007. Kecskemét Nagy András, Pósa József

2008. Debrecen Markó Gyula

2009. Selmecbánya Hanyvári Zsolt, Németh Szilveszter

2010. Pécs Kiss Béla

2011. Zalaegerszeg Vargovics József

2012. Miskolc Laki László

2013. Tata-Tatabánya Major Tamás

**3. Nevezetes, kiemelt rendezvények, események az Erdészeti Gépesítési Szakosztály életében**

Az Erdészeti Gépesítési Szakosztály eddigi működési időszakára jellemző tevékenységei, rendezvényei a következők köré csoportosulnak:

− erdészeti gépesítési szakoktatás, szakképzés;

− erdészeti gépesítés-fejlesztési tanulmányok;

− szakmai konferenciák;

− erdészeti gépgyártás;

− erdészeti gépkereskedelem;

− erdészeti gépüzemeltetés;

− hazai gépkiállítások;

− külföldi szakmai tanulmányutak.

**Erdészeti gépesítési szakoktatás, szakképzés**

Az Erdészeti Gépesítési Szakosztály gyakorlatilag megalakulása óta folyamatosan napirenden tartja az erdészeti gépesítési szakoktatás, szakképzés témakörét, az alábbiakon keresztül:

* az egyetemi gépesítési oktatás kérdéskörének folyamatos véleményezése;
* erdész-gépész témájú mérnöktovábbképzések kezdeményezése;
* erdésztechnológus szakmérnöki szak indításának kezdeményezése, tananyagának véleményezése;
* erdész-gépész középszintű képzés indításának kezdeményezése (a piliscsabai Mezőgazdasági Gépészképző Szakközépiskolában valósult meg);
* gépesítési szaktanfolyamok szervezése (pl. HIAB-193 típusú daru szerelése; Gyalufogas fűrészlánc karbantartása; Az erdőgazdasági faanyagrakodás és a HIAB-darus technológia; Traktorcsörlők alkalmazása);
* az erdőgazdasági munkák gépesítéséről folyamatosan szakmai továbbképző előadások a helyi csoportokban;
* erdész-gépész témájú OKJ képzések tanterveinek véleményezése.

Az Erdészeti Gépesítési Szakosztály folyamatosan közreműködött az erdőgazdasági szakmunkásképző, valamint technikumi tankönyvek megírásában. Az 1960-as években Balogh Ferenc, Imrik László és Radó Gábor szerzőhármas tollából, az 1970-es években Dr. Mátrabérczi Sándor tollából, a 2000-es évek elején pedig Dr. Horváth Béla szerkesztésében születtek középfokú erdészeti gépész tankönyvek.

Az Erdészeti Gépesítési Szakosztály számos kihelyezett ülést tartott a középfokú szakképző intézményekben, ahol napirenden szerepelt többek között: a szak- és betanított munkás képzés szerepe a gépesítésben; erdészeti gépkezelői jogosítványok kiadása.

Az Erdészeti Gépesítési Szakosztály támogatta, és egyetértett azzal, hogy a Mezőgazdasági, Erdőgazdasági, Informatikai Középiskolában, Piliscsabán az1999/2000. tanévtől erdészeti gépész témájú tanulmányi verseny induljon, mely évről-évre kerüljön megrendezésre, a szakosztály védnökségével, és a „Dr. Szepesi László Erdészeti Gépész Emlékverseny” nevet viselje. A verseny azóta évente megrendezésre kerül, melyen az Erdészeti Gépesítési Szakosztály elnöke a bíráló bizottság vezetője.

**Erdészeti gépesítés-fejlesztési tanulmányok**

Az Erdészeti Gépesítési Szakosztály fennállása óta számos erdészeti gépesítés-fejlesztési tanulmány kidolgozásában vett részt. E tanulmányokat nagyobbrészt a szakosztály felkért tagjai készítették, majd az Erdészeti Gépesítési Szakosztály azt megvitatta, és javaslatot tett azok gyakorlati bevezetésére. Ezek közül – a teljességre törekvés igénye nélkül – a fontosabbak:

Dr. Papp László - Walter Ferenc (1968): A csemetekerti munkák gépei és technológiái.

Dr. Szász Tibor (1969): A fahasználati technológiák és a gépesítési lehetőségek várható alakulása a IV. ötéves terv folyamán.

Dr. Radó Gábor (1969): Az erdőgazdasági gépberuházások tapasztalatai az új mechanizmusban.

… (1970): A IV. ötéves terv gépesítés-fejlesztési irányelvei.

Dr. Szepesi László (1973): A traktoros anyagmozgatás fejlesztési lehetőségei, különös tekintettel a csuklós traktorok alkalmazására.

Ott János (1975): Az V. ötéves terv előkészítése, az alapkoncepciói.

Erdős László (1975): Az erdészeti gépesítéshelyzete az állami gazdaságokban.

Marosvölgyi Béla (1976): Nyárfaexporttal kapcsolatos gépi kérgezés helyzete és a fejlesztés lehetőségei.

Haják Gyula (1979): Az erdészeti munkák gépesítésének jelenlegi helyzete és a VI. ötéves tervben várható fejlesztése.

Dr. Káldy József (1980): A nagygépek üzemeltetésének tapasztalatai a hazai erdőgazdaságokban.

Márton József (1984): Innováció szerepe és eredményei az erdőgazdaságok műszaki fejlesztésében.

Keszler György (1985): Erdőgazdasági munkák géprendszere a VII. ötéves terv időszakára.

Dr. Horváth Béla (1988): A csemetetermelés gépesítettségének és gépesítési lehetőségeinek helyzete.

Dr. Walter Ferenc szerk. (1990): Műszaki irányelvek és erdőgazdasági géprendszer ajánlás az 1991-1995 évek időszakára.

Dr. Horváth Béla (1996): Átfogó tanulmány az erdőgazdasági gépesítés helyzetéről, fejlesztési tendenciák.

Dr. Horváth Béla (1998): Javaslat Erdészeti Gépfejlesztő Központ kialakítására.

Dr. Horváth Béla (2009): Elvárások a magyar erdőgazdálkodásban alkalmazható univerzális traktor alapú csörlős vonszolókkal szemben.

Dr. Horváth Béla (2011): Energetikai faültetvények gépesítés-fejlesztése.

Dr. Horváth Béla (2012): Erdészeti gépfejlesztések hazai mezőgépgyártók és a NymE Erdészeti-műszaki és Környezettechnikai Intézete együttműködésében.

Dr. Horváth Béla - Horváth Attila László (2014): Többcélú gépek alkalmazási lehetőségei energetikai faültetvényekben.

**Szakmai konferenciák**

Az Erdészeti Gépesítési Szakosztály rendszeres résztvevője a Magyar Tudományos Akadémia Agrártudományok Osztálya Agrár-műszaki Bizottsága kutatási és fejlesztési tanácskozásainak, melyeket a Gödöllői Agrártudományi Egyetemen (a mai Szent István Egyetemen) szerveznek, 1977-től évente ismétlődően, minden év januárjában. Ezeken a konferenciákon rendszerint önálló szekció szerveződik az erdőgazdaság gépesítése, műszaki fejlesztése témakörben, melynek munkájában az Erdészeti Gépesítési Szakosztály tagjai előadóként, illetve részvevőként kapcsolódnak be. A szekcióüléseken általában hat-nyolc előadás hangzik el, további témakörök pedig poszteren kerülnek bemutatásra. Az előadások, illetve a poszterek az erdőgazdasági gépesítés általános problémáival, egy-egy konkrét erdészeti gép vagy berendezés értékelésével, fejlesztési lehetőségeivel, erdészeti útépítési, vízgazdálkodási kérdésekkel foglalkoznak. E konferenciákon a szakosztály megjelent tagjai és a vendégek betekintést nyertek a rokon szakterület, a mezőgazdasági gépesítés legújabb kutatási eredményeibe is.

Az Erdészeti Gépesítési Szakosztály részese az országos erdészeti gépesítési konferenciák szervezésének, melyek közül az első kettőt még Dr. Káldy József professzor szervezte, sikeresen, 1974-ben és 1982-ben. A másodikról az alábbiak olvashatók az Erdészeti Lapok 1982. decemberi számában: „A gépesítési szakosztály 1982. szeptember 16. és 17-én rendezte meg a II. Országos Erdészeti Gépesítési Konferenciát Budapesten, az MTESZ Technika Házában. Az első konferencia közel 10 évvel ezelőtt volt. Az azóta eltelt időben a gépek száma megduplázódott az erdőgazdaságokban, és ma közel 500 ezer kW motorteljesítményű géppel rendelkeznek. A motorfűrészen túl az erdei közelítés, rakodás, szállítás feladatainak ellátására korszerű gépekkel rendelkeznek. A gépesítés átlagos szintje 75% körül van, tehát az erdészeti munkák gépesítése közepes szintű. Az erdőgazdaságokban a fakitermelés végzésére megjelentek már a kombájnok, a több műveletet végző nagygépek. Szükséges azért, mondotta Dr. Káldy József egyetemi tanár, szakosztályvezető elnöki megnyitójában, hogy a konferencia számba vegye az eddig megtett utat, és javaslatokat tegyen a fejlesztésre. A rövid plenáris ülés után három szekcióban folyt a tanácskozás (erdőművelési munkák gépesítése, fakitermelési munkák gépesítése, erdészeti gépek üzemfenntartása). Korreferátumot tartott Dr. Anton Trzesniowski igazgató (Ausztria), Dr. Hans Robel igazgató (NDK), Prof. Dr. E. Kaminski (Lengyelország), Prof. Dr. W. Petricek (Csehszlovákia).”.

E rendezvénysornak ezt követően nem lett folyamatos folytatása, mivel az agrár-műszaki szakterület – Prof. Dr. Dimény Imre akadémikus irányításával – összehangolt szakmai tevékenységbe kezdett. Ennek eredményeképpen az erdészeti műszaki szakterület – 1984-től – önálló szekció megszervezésével vesz részt a Magyar Tudományos Akadémia Agrár-műszaki Bizottsága Kutatási és Fejlesztési Tanácskozásán, Gödöllőn. Az évente ismétlődő közös tudományos rendezvény mellett egy másik, rendszeresen ismétlődő tudományos rendezvényt a szakterület már nem igényelt. Később, 2005-ben, Káldy professzorra emlékezve, másokkal együttműködve mégis megszervezte az Erdészeti Gépesítési Szakosztály a III. Országos Erdészeti Gépesítési Konferenciát (Káldy professzor botanikus kerti szobrának avatásával párhuzamosan). Ezen – a Káldy professzor nevével fémjelzett tudományterületek egyes fejezeteihez kapcsolódva – a pályatársak és a tanítványok kutatási eredményeik előadásával fejezték ki tiszteletüket és nagyrabecsülésüket a tudós iránt.

A Gépesítési Szakosztály a IV. Országos Erdészeti Gépesítési Konferenciát 2010-ben rendezte, melyen Dr. Kovács Jenő professzort köszöntötte 80. születésnapján, olyan tudományos előadásokkal, melyek a professzor munkásságának a folytatását jelentették.

1993-2007. között, szeptember első felében évente került megszervezésre Sopronban a WOOD-TECH Erdészeti és Faipari Szakvásár, melynek szervezésébe az Erdészeti Gépesítési Szakosztály a kezdetektől bekapcsolódott. A WOOD-TECH keretében minden alkalommal szakmai konferencia is folyt, mely a legtöbb esetben erdészeti műszaki, ezen belül kiemelten erdészeti gépesítési témákkal foglalkozott. E szakmai konferenciákat mindig az Erdészeti Gépesítési Szakosztály szervezte, és az előadások egy részét is az Erdészeti Gépesítési Szakosztály tagjai tartották.

2009-ben a Gépesítési Szakosztály együtt szervezte az FVM Mezőgazdasági Gépesítési Intézetével Budapesten az AGRO+MASEXPO 27. Nemzetközi mezőgazdasági és mezőgép kiállítás keretében „Az erdészet gépesítésének aktuális feladatai” c. szakmai fórumot.

Az innoLignum Erdészeti és Faipari Szakvásár keretében 2014-ben „Lignocellulózok energatikai hasznosításának műszaki vonatkozásai”, 2015-ben „Erdészeti gépesítés-fejlesztés”címmel tartottunk konferenciát, mely szakosztály programként is meghirdetésre került. Mindkét konferencián a szakosztály tagok előadóként és résztvevőként is aktívan részt vettek.

**Erdészeti gépgyártás**

Az Erdészeti Gépesítési Szakosztály folyamatosan figyelemmel kíséri a hazai erdészeti gépgyártást, segítve az új irányok kijelölésében. Ennek érdekében számos gépfejlesztő és gyártó cégnél tart rendezvényt.

Az Erdészeti Gépesítési Szakosztály 1995-ben úgy döntött, hogy készüljön felmérés a hazai gyártású erdészeti gépekről. A felmérés viszonylag lassan haladt, de eredményeként az Erdészeti és Faipari Egyetem Erdészeti Géptani Tanszéke 2000-ben – a Földművelésügyi és Vidékfejlesztési Minisztérium (Budapest) és a Mecseki Erdészeti Rt. (Pécs) anyagi támogatásával – megjelentette a Hazai gyártású erdészeti gépek katalógusát.

A hazai erdészeti gépgyártáshoz kötődően kiemelendő az Erdészeti Gépesítési Szakosztálynak az a tevékenysége, amelyet 1996-tól folytatott annak érdekében, hogy az akkorra korszerűtlenné vált szovjet KAMAZ típusú erdészeti tehergépkocsi-parkot hazai gyártásúval váltsa fel. Az Erdészeti Gépesítési Szakosztály keretében megfogalmazódtak egy korszerű, hazai gyártású erdészeti tehergépkocsival szembeni elvárások, melyek alapján az Erdészeti Gépesítési Szakosztály vezetése előrehaladott tárgyalásokat folytatott először a CSEPEL Autógyár Kft. Járműgyártó Divíziójával, akikre építve a kivitelezés végül is nem valósult meg, mivel nem sikerült a költségviselésre vonatkozóan kölcsönösen elfogadható megoldást találni. Eredményesek voltak viszont a tárgyalások ezt követően a RÁBA Rt. Jármű Üzletágával, ahol 1998-ban – a Somogyi Erdészeti és Faipari Rt. megrendelésére – elkészült egy háromtengelyes, összkerék-hajtású, 10 tonna teherbírású erdészeti tehergépkocsi magajáró alvázának a prototípusa, melyhez a felépítményt a MEFI Rt. tervei alapján az ERDŐGÉP Kft. készítette. A prototípust a 2000-es évek elején még több mint 30 db gép gyártása követte. A napjainkban is létező típus gyártását a piaci verseny kissé háttérbe szorította.

A hazai erdészeti gépgyártás hátterének fejlesztése érdekében említésre méltóak az Erdészeti Gépesítési Szakosztály 1990-es évek végén tett azon lépései, amelyek az akkor privatizálás előtt álló Mezőgépfejlesztő Ipari Rt. (MEFI Rt.) erdészeti gépfejlesztő és gyártó bázissá alakítása érdekében folytak. Az elképzelések szerint – melyek sajnos nem valósultak meg – a privatizációs folyamatban a MEFI Rt-t kivásárolta volna az erdőgazdasági gyakorlat, létrehozva ezáltal egy, az erdőgazdaságok által irányított gépfejlesztő és gépgyártó helyet a MEFI Rt. szellemi és anyagi bázisán.

**Erdészeti gépkereskedelem**

Az Erdészeti Gépesítési Szakosztály folyamatosan kapcsolatot tart az erdészeti gépkereskedőkkel, részben a hozzájuk kihelyezett üléseken keresztül, részben úgy, hogy rendezvényeire meghívja a kereskedő cégek képviselőit, lehetőséget adva nekik arra, hogy tájékoztatást adjanak az aktuális gépforgalmazásokról.

Az erdészeti gépkereskedelemhez kötően feltétlen említést érdemel a Gépesítési Szakosztálynak az a folyamatosan fennálló, több-kevesebb sikerrel járó törekvése, amit az alkalmazott erdészeti gépek tipizálása érdekében szinte folyamatosan kifejtett. Már a Gépesítési Szakcsoport 1955. szeptember 26-i ülésén téma volt – Huszár Endre előterjesztésében – a kialakítandó erdőgazdasági traktortípussal szemben támasztandó követelmények.

1975. májusában az Erdészeti Gépesítési Szakosztály kezdeményezi, hogy készüljön javaslat a gépesítés területén „rendszergazdák” kijelölésére: a csemetekert gépesítése; az erdőnevelés gépesítése; a hosszúfás fakitermelés alsó felkészítő telepi munkarendszerek; a rövidfás fakitermelési munkarendszer harveszterrel stb. témákban.

Az Erdészeti Gépesítési Szakosztály 1979-ben sürgeti a fő tehergépkocsi-típus mielőbbi kialakítását.

Az Erdészeti Gépesítési Szakosztály 1997-ben kezdeményezte, hogy az erdészeti részvénytársaságok – a lehetséges kereskedelmi előnyök kihasználásával – közösen szerezzék be a mindenki által használt gépeket. Ezen elhatározás első lépése az MTZ-82 típusú mezőgazdasági traktorokra és az LKt-81 típusú csörlős vonszolóra vonatkozott. Sajnos a jó elképzelésből nem lett széleskörű valóság, ami nem az Erdészeti Gépesítési Szakosztályon múlott.

Az Erdészeti Gépesítési Szakosztály 1999-ben az univerzális traktorok és személygépkocsik tipizálására tett kísérletet, ami sajnos szintén nem járt átütő sikerrel.

**Erdészeti gépüzemeltetés**

Az Erdészeti Gépesítési Szakosztály az erdészei gépüzemeltetés kérdéskörét az erdőgazdálkodóknál (leginkább az állami erdőgazdaságoknál) tartott ülésein tanulmányozza. Évente egy-két-három ilyen rendezvénye valósul meg, eljutva ilyen módon az összes erdőgazdasághoz. Ezeken a rendezvényeken adott gépesítési terület megtekintése a cél, melyet a tárgykör tanulmányozását segítő gépbemutató vezet be, majd a látottak kiértékelése következik. Ezzel egyrészt a fogadó félnek nyújt az Erdészeti Gépesítési Szakosztály segítséget a gépesítés-fejlesztések helyes irányának kialakításához, a műszaki szemlélet erősítéséhez, másrészt a szakosztály tagjai – akik általában a saját cégük gépesítési vezetői – megismerhetik az egész ország gépesítési eredményeit, ezzel a saját fejlesztéseikhez is igen hasznos tapasztalatokat gyűjtenek, továbbá kialakul közel azonos műszaki szemléletük.

Az egyes ülésekről, rendezvényekről általában feljegyzések, jegyzőkönyvek készültek, melyek eljutottak a döntéshozókhoz, és a legtöbb esetben az Erdészeti Gépesítési Szakosztály közleményeként megjelentek a szaksajtóban is.

**Hazai gépkiállítások**

Az Erdészeti Gépesítési Szakosztály szervezetten rendszeresen látogatja a hazai mező- és erdőgazdasági gépkiállításokat, melyek közül a fontosabbak az alábbiak:

**AGRO-MASHEXPO** Nemzetközi Mezőgazdasági Gép- és Eszköz Kiállítás és Vásár: A Budapesten évente ismétlődő kiállítás alapvetően a mezőgazdasági gépek seregszemléje, melyek közül az erdőgazdasági területen az erőgépek, a talajművelő gépek és a növényvédelmi gépek alkalmazhatók.

**FARM-SHOW** Mezőgazdasági Gépbemutató, Kiállítás és Vásár: A Szolnoki Mezőgép Rt. 1995-2000. között évente megrendezte a kiállítást, ahol saját gépei mellett további gyártók gépei is megjelentek. A kiállított géptípusok között számos olyan is előfordult – talajművelőgépek, traktorok, apríték-tüzelő berendezések, mérőműszerek, gépalkatrészek stb. – amely az erdőgazdálkodás területén is érdeklődésre tarthat számot.

**WOOD-TECH** Erdészeti és Faipari Szakvásár: 1993-2007. között, szeptember elején évente került megszervezésre Sopronban a WOOD-TECH, melynek szervezésébe az Erdészeti Gépesítési Szakosztály a kezdetektől bekapcsolódott. A WOOD-TECH rendezvénysor 2008-tól – névtulajdonlási jogviták miatt – **innoLignum** néven folytatódott. A kiállításon gyakorlatilag valamennyi hazai, és egyre több külföldi, erdészeti gép gyártással és kereskedelemmel foglalkozó cég jelen van.

**Bábolnai Gazdanapok**: A Bábolnán évente ismétlődő kiállítás alapvetően a mezőgazdasági gépek seregszemléje, melyek közül az erdőgazdasági területen az erőgépek, a talajművelő gépek és a növényvédelmi gépek alkalmazhatók. E rendezvényen a gépek többsége üzem közben is látható.

**OMÉK** Országos Mezőgazdasági és Élelmiszeripari Kiállítás és Vásár: Az öt évente ismétlődő kiállítás alapvetően a mezőgazdasági gépek és termékek seregszemléje, de erdőgazdasági vonatkozásai is vannak.

1994-ben az Erdészeti Gépesítési Szakosztály – közösen az Erdőhasználati Szakosztállyal és az Erdészeti és Faipari Egyetem Múzeumával – kísérletet tett arra, hogy a múzeumhoz kötődően létrehozza az erdészeti eszközök és gépek gyűjteményét. „Úgy gondoljuk, nem szabad veszni hagyni a nagy múltú erdészeti gépgyártást és termékeit” írta az erdőgazdaságok vezérigazgatóihoz címzett közös levelében az Erdészeti Gépesítési Szakosztály akkori elnöke Káldy József, az Erdőhasználati Szakosztály akkori elnöke Ormos Balázs és a múzeum akkori igazgatója Dr. Rácz Józsefné. Sajnos az elképzelés nem valósult meg, a kezdeményezést követően csak az Egererdő Rt-től került néhány gép (általuk gyártott kérgezőgép és hasítógép) Sopronba, Dr. Kovács Jenő c. egyetemi tanár, nyugalmazott vezérigazgató állhatatos munkájának köszönhetően. Az elképzelést megvalósítani talán még ma sem lenne késő.

**Külföldi szakmai tanulmányutak**

Az Erdészeti Gépesítési Szakosztály fennállása óta rendszeresen szervez külföldi szakmai tanulmányutakat, részben külföldi erdőgazdaságokhoz, gépgyártókhoz, gépkereskedőkhöz, részben a rendszeresen ismétlődő gépkiállításokra, vásárokra (Astrofoma erdészeti gépkiállítás és vásár, Ausztria; ELMIA WOOD erdészeti gépkiállítás és bemutató, Svédország, Jönköping; INTERFORST Nemzetközi Erdészeti és Fafeldolgozási Szakvásár, Németország, München; Kwf Nemzetközi Erdészeti Gépesítési Szakvásár, Németország; TECHNAGRO és SILVA REGINA nemzetközi mezőgazdasági és erdészeti gépkiállítás és bemutató, Csehország, Brno).

A külföldi tanulmányutak résztvevői – gyakorlatilag minden alkalommal – a szakmai programokon túl a felkeresett térség kulturális nevezetességeivel is ismerkedtek.

**IRODALOM**

Az Erdő és az Erdészeti Lapok 1955-2009 közti számainak „Egyesületi hírek” c. rovata. Gépesítési Szakosztály megmaradt irattára.

Király P. (1966): Az Országos Erdészeti Egyesület története 1866-1966. MTESZ Házi Nyomda, Budapest. 300 p.

Sopron, 2016. április

Prof. Dr. Horváth Béla

szakosztály-elnök